Marianne Jelved (RV), 2013-11-21:
Jeg vil gerne kvittere for bemærkningerne her ved førstebehandlingen og for den meget brede støtte til forslaget, som jo er en del af medieforliget, som udmøntes nu.
Og det udmøntes – det er en bemærkning til fru Mette Bock – på baggrund af 10 års erfaring med det foregående system omkring lokal-tv, og når forslaget har fået den udformning, som det har, så er det jo et forsøg på at indarbejde erfaringerne fra de 10 år.
Beslutningen indebærer, at den nye lokal-tv-ordning skal rumme stærkere krav om, at programmerne skal have lokalt indhold.
Det skal være en forudsætning for at opnå tilladelse og tilskud til lokal-tv, at programmerne er produceret fra og til og om og med befolkningen i lokalområdet.
Tilskudsmidlerne vil endvidere blev fordelt på færre lokal-tv-stationer, som derved får bedre mulighed for at producere tv, fordi de får større tilskud.
Forklaringen på det er jo, at der er afsat en sum penge til lokal-tv, og derfor er det ikke muligt at forøge tilskuddene til de enkelte tv-producenter, medmindre man altså indskrænker antallet af sendetilladelser.
Det er et valg, forligskredsen har truffet.
Der skal også stilles krav om, at stationernes programmer skal have et vist minimumspublikum, for at stationen fortsat kan have tilladelse til at sende og modtage tilskud.
Bag ved det ligger der jo et ønske om at styrke demokratiet og ytringsfriheden lokalt og bidrage til, at der kan være en egentlig demokratisk debat om forhold i lokalsamfundet.
Endelig skal der afsættes særlig sendetid og etableres en særlig støttepulje til foreninger, hvis formål er at producere ikkekommercielt tv af og til personer med fysisk og psykisk eller intellektuel funktionsnedsættelse.
Det er jo bl.a. TV-Glad, som vi alle sammen kender, og som jo ses af mange mennesker, som ikke har funktionsnedsættelser af nogen art.
Derfor er det også en station, som henvender sig til bredere kredse, men det er også et forsøg på at give de mennesker, vi taler om her, en mulighed for at identificere sig med det, der foregår i et medie som tv. Langt størstedelen af de enkelte dele i beslutningen om en ny lokal-tv-ordning vil kunne gennemføres uden lovændringer, men der er nogle elementer, der forudsætter vedtagelse af nye bemyndigelsesbestemmelser i radio- og fjernsynsloven.
Det drejer sig for det første om adgangen til at fastsætte et nærmere bestemt antal mulige programtilladelser i hver enkelt region, og for det andet om adgangen til at fastsætte, at tilladelseshaver skal have hjemsted i det pågældende regionale sendeområde.
For det tredje drejer det sig om adgangen til at fastsætte, at tilladelseshaver selv skal producere sine programmer.
Endelig drejer det sig om adgangen til at fastsætte en særlig ordning for foreninger m.v., hvis formål det er at producere ikkekommercielt tv af og rettet mod personer med fysisk funktionsnedsættelse og psykisk eller intellektuel funktionsnedsættelse, således at de kan opnå tilladelse til at udsende ved hjælp af de samme sendemuligheder, som ikkekommercielt lokal-tv i øvrigt benytter, uden at skulle leve op til kravene om lokalt indhold og minimumspublikum.
Jeg ser frem til den videre behandling af lovforslaget og håber på en positiv behandling i Kulturudvalget.
Og jeg kvitterer endnu en gang for den brede opbakning til lovforslaget.